tartuNLP/wikipedia-smugri-20251201 huggingface dataset:
Chavo Guerrero

Chavo Guerrero (oikealta nimeltään "Salvador Guerrero IV", s. 20. lokakuuta 1970) on showpainija, joka tunnetaan parhaiten painiajoistaan WWE-promootiossa. Hänet on tunnettu aikaisemmin nimillä Kerwin White, Liutenant Loco ja Chavito Guerrero. Guerrero on edesmenneen WWE Hall of Famessa olevan showpainijan Eddie Guerreron veljenpoika, ja hänen managerinaan toimii Eddie Guerreron leskeksi jäänyt vaimo Vickie Guerrero. Lisäksi Guerrero on showpainija Chavo Guerrero Sr:n poika. Guerrero on kotoisin El Pasosta Texasista. 
Painijana Guerrero on entinen ECW-mestari ja yhteensä kuusinkertainen keskisarjan mestari WWE- ja WCW-promootioissa. Hän on myös menestynyt "tag team" -otteluissa Eddie Guerreron parina saavuttaen WWE-mestaruuden viidesti. 
Guerrero painaa 98 kiloa ja on 175 senttimetriä pitkä. Hän hävisi kymmenessä sekunnissa ECW-mestaruuden WrestleMania XXIV:ssä Kanelle. Kyseessä on kaikkien aikojen nopein mestaruusottelu. Sen jälkeen Guerrero toimi SmackDown!issa jonkin aikaa Edgen, Curt Hawkinsin &amp; Zack Ryderin kanssa La Familia -nimisessä ryhmässä. Myöhemmin ryhmään liittyi myös Bam Neely. 25. kesäkuuta 2011 Guerrero vapautettiin hänen WWE:n kanssa tekemästään sopimuksesta sen jälkeen, kun hän oli ilmaissut olevansa tyytymätön siihen suuntaan, johon hänen hahmonsa oli menossa.
Cleveland Barons

Cleveland Barons on entinen NHL-joukkue joka pelasi NHL-liigassa kaksi kautta vuosina 1976–1978. Joukkueen kotipaikka oli Richfield Ohion osavaltiossa ja kotiottelunsa se pelasi Richfield Coliseumissa.
Seura sai alkunsa, kun California Golden Seals myytiin Oaklandista Clevelandiin ja se nimettiin Cleveland Baronsiksi. Aiemmin Clevelandissa oli pelannut samanniminen Cleveland Barons AHL-liigassa vuosina 1936–1973. Joukkue pelasi isokokoisella areenalla Richfieldissä (kapasiteetti 18 000/20 000 katsojaa), mutta areena ei koskaan täyttynyt kotipeleissä. Cleveland Barons lopetti liigataipaleensa kahden taloudellisesti ja pelillisesti huonosti menneen kauden jälkeen. Barons omisti kobra-maskistaan tunnetun maalivahti Gary Simmonsin joka pelasi urallaan myös California Golden Sealsissa.
Joukkue jäi kumpanakin kautenaan divisioonansa viimeiseksi eikä selvinnyt pudotuspeleihin saakka. 1978 joukkueen omistajat ostivat Minnesota North Starsin, johon siirtyi joukkueen parhaimpia pelaajia.
Juri Rytheu

Juri Sergejevitš Rytheu (, tšuktšiksi Юрий Рытгэв) (8. maaliskuuta 1930 Uelen, Tšuktšien niemimaa, Neuvostoliitto – 14. toukokuuta 2008 Pietari, Venäjä) oli tšuktšeihin kuuluva kirjailija, kääntäjä ja toimittaja. Rytheu syntyi turkistenmetsästäjän poikana Venäjän Kaukoidässä Tšukotkalla kodassa. Hän valmistui Leningradin valtionyliopistosta opiskeltuaan 1949–1954 kirjallisuutta. Hän kirjoitti sekä tšuktšin kielellä että venäjäksi, jonka hän oppi koulussa. Tšuktšin kirjakieli kehitettiin vuonna 1932 eli Rytheun ollessa kaksivuotias.
Ensimmäisissä novellikokoelmissaan hän kuvaa ironiseen sävyyn tšuktšien alkukantaista elämää ja sosialistisen kulttuurin saapumista. Myöhemmissä teoksissa on kriittisiä aineksia, jotka kohdistuvat neuvostovaltaan onnen aikana.
Rytheun teoksista on suomennettu osia. Rytheu on myös toiminut käsikirjoittajana Georgi Kropatševin pitkässä elokuvassa "Sled rosomahi" (suom. Ahman jäljet) vuodelta 1978.
Rytheulle on myönnetty kansainvälisiä palkintoja muun muassa Venäjällä, Ranskassa ja Italiassa.
Gretsch

Gretsch on vuonna 1883 perustettu soittimia tekevä yritys. Sen perusti Friedrich Gretsch, saksalainen maahanmuuttaja Yhdysvaltojen Brooklyniin. Friedrich Gretsch kuoli vuonna 1895, ennen kuin hänen pieni yrityksensä alkoi menestyä. Friedrichin kuoltua yrityksen toimintaa jatkoi tämän poika, Fred Gretsch, Sr. Fredin johtamana Gretsch teki laadukkaita soittimia tarkkuudella. Hän kasvatti yritystä kahdessa vuosikymmenessä suureksi yritykseksi. 
Gretsch teki alusta alkaen kitaroita, joita se tekee nykyäänkin. Gretsch valmistaa myös rumpuja. Gretschin kitarat ovat erityisesti tunnettuja rockabillyn ja countryn aloilla. Rummut ovat myös tunnettuja hiukan kevyemmässä musiikissa. Yrityksen tunnuslause on "That great Gretsch sound!" eli "Se upea Gretsch-soundi". 
Kitaristi Chet Atkinsin ehdotuksesta yhtiöllä työskennellyt Ray Butts kehitti häiriöäänet vaimentavan mikrofonin, jolle tuli nimeksi Filtertron. Kehitystyö tapahtui samanaikaisesti mutta riippumattomasti Gibsonilla työskennelleen Seth Loverin vastaavasta työstä. Kehitystyön tuloksena syntyi humbucker-mikrofoni.
Pentti Salmi (vuorineuvos)

Veli Pentti Tapio Salmi (14. helmikuuta 1930 Multia – 2. tammikuuta 2007 Helsinki) oli suomalainen vuorineuvos ja talouselämän vaikuttaja. Hän oli koulutukseltaan ekonomi.
Salmi tuli ensimmäisen kerran Enson palvelukseen vuonna 1957. Kymmenen vuotta myöhemmin hän siirtyi Säteri Oy:lle johtajaksi ja toimitusjohtajan sijaiseksi. Vuonna 1969 Salmi palasi Enson palvelukseen, ja hänestä tuli Aarne T. Hildenin seuraajana Enson toimitusjohtaja 1975–1988 ja yhtiön hallituksen puheenjohtaja 1983–1992. Salmen toimitusjohtajakautena Ensossa hallituksen puheenjohtajana toimi ajan vahva poliittinen ja idänkaupan vaikuttaja ministeri Olavi J. Mattila. Hänet tunnettiin innokkaana metsästäjänä ja golfin harrastajana.
Kaarle-kuninkaan metsästys

Kaarle-kuninkaan metsästys () on Fredrik Paciuksen säveltämä ooppera. Libreton kirjoitti Zachris Topelius. "Kaarle-kuninkaan metsästys" on ensimmäinen suomalainen ooppera. Se sai ensi-iltansa harrastelijavoimin Helsingissä 24. maaliskuuta 1852 Engelin teatteritalossa. Hankkeeseen osallistui 120 osanottajaa. Oopperan tekijät saivat suurta kansallista huomiota, ja teosta esitettiin puolenkymmentä kertaa. Esityksiin myytiin 5 000 lippua, mikä oli siihen aikaan paljon. Ooppera esitettiin myös Tukholman Kuninkaallisessa oopperassa 1. joulukuuta 1856.
Oopperan ensiesitys vuonna 1827 valmistuneessa Engelin teatteritalossa edisti Helsingin uutta teatteritalohanketta. Ensi-illan jälkeisessä illanvietossa aloitettiin osakkeiden merkintä uutta teatterirakennusta varten, ja Nya Teatern vihittiin käyttöön vuonna 1860.
Oopperan solistina kalastajatyttö Leonoran osassa esiintyi Hanna Sofia Falkman (1824–1882).
Oopperan tapahtumat sijoittuvat nuoren Kaarle-kuninkaan metsästysretkelle Ahvenanmaalle vuonna 1672, ja kuninkaan seurueessa juonitaan vallankaappausta. Romanttisen tarinan teemoja ovat kunnianhimo, rakkaus ja valta.
Ooppera esitettiin ensimmäisen kerran suomeksi Viipurissa 7. maaliskuuta 1905. Oopperan suomenkielinen version levyttivät ensimmäisen kerran vuonna 2004 Porin Ooppera ja Pori Sinfonietta. Kapellimestarina levytyksellä oli Ari Rasilainen.
T. J. Särkän ohjaama romanttinen elokuva "Ballaadi" (1944) kertoo kuvitteellisen tarinan oopperan syntytaustasta.
Anna Netrebko

Anna Jurjevna Netrebko (, s. 18. syyskuuta 1971 Krasnodar, Neuvostoliitto) on venäläinen sopraano, joka kuuluu maailman huippusopraanoihin. Netrebko on ollut valtaosan urastaan lyyrinen sopraano, jolla on suuri ääni, ja hän oli kysytyin lyyrinen sopraano vuonna 2013. Netrebko on kuitenkin vuodesta 2014 siirtynyt dramaattisen sopraanon repertuaariin. Netrebkon ääni on sopraanolle harvinainen tummasävyinen.
Ura.
Netrebko aloitti laulajanuransa Mariinski-teatterissa Valeri Gergijevin ohjauksessa. Venäläisten oopperateosten lisäksi Netrebko on Mariinski-teatterissa tehnyt muun muassa "Lucia di Lammermoorin" Lucian roolin. Hän esiintyi Yhdysvalloissa ensi kerran 1995 Ludmilana Mihail Glinkan "Ruslan ja Ludmilassa" San Franciscon oopperassa. Metropolitan-oopperassa hän esiintyi ensi kerran 2002 Natašana "Sodan ja rauhan" Metin-ensi-illassa. Netrebko on vieraillut Mikkelin musiikkijuhlilla 1990-luvulla kolme kertaa Pietarin Mariinski-teatterin lauluryhmässä.
Netrebkon ensimmäinen studioalbumi "Opera Arias" ilmestyi 2003, ja se oli vuoden myydyimpiä klassisen musiikin levyjä.
Netrebko erotettiin New Yorkin Metropolitan oopperasta helmikuussa 2022 Venäjän hyökättyä Ukrainaan. Netrebko on tukenut Vladimir Putinia uudelleen valinnassa, eikä suostunut tuomitsemaan Putinia hyökkäyksestä eurooppalaiseen valtioon.
Kansalaisuus.
Netrebko sai heinäkuussa 2006 Itävallan kansalaisuuden, mitä paheksuttiin Venäjällä syvästi.
Lacrimosa

Lacrimosa on sveitsiläinen yhtye, jossa laulavat saksalaissyntyinen Tilo Wolff ja suomalainen Anne Nurmi.
Wolff julkisti vuonna 1990 Lacrimosan nimissä kasetin nimeltä "Clamor". Vuonna 1991 hän perusti uuden levy-yhtiön nimeltä Hall of Sermon julkaisemaan Lacrimosan levyjä. Anne Nurmi liittyi Lacrimosaan 1994.
Alun perin Lacrimosan genre oli darkwavea tai jopa goottirockia, johon oli ajoittain lisätty metallimusiikista saatuja vaikutteita. "Inferno"-levyn (1995) jälkeen tyyli on kuitenkin kallistunut goottimetalliin.
Viisi tiibetiläistä riittiä

Viisi tiibetiläistä riittiä on viidestä liikkeestä muodostuva jooga. Sen on tehnyt länsimaissa tunnetuksi Peter Kelder kirjasellaan "Viisi tiibetiläistä menetelmää". Alkuteos "The Eye of Revelation" julkaistiin vuonna 1939. Kirjasessa esiteltyjen liikkeiden alkuperä on kiistanalainen. Kelderin mukaan hän on tutustunut niihin eläkkeelle jääneen brittiläisen everstin välityksellä, joka oli oppinut ne tiibetiläisiltä munkeilta.
Viittä tiibetiläistä riittiä käytetään fyysisen kunnon ylläpitoon ja kohentamiseen. Ne vahvistavat etenkin keskikehon lihaksia. Riitteihin ei itsessään sisälly henkisiä harjoituksia.
Viisi tiibetiläistä riittiä tunnetaan myös nimillä "tiibetiläiset liikkeet", "viisi tiibetiläistä liikettä" ja "viisi tiibetiläistä menetelmää". Ne ovat kuitenkin eri asia kuin tiibetiläinen jooga.
Taisteluristeilijä

Taisteluristeilijä oli 1900-luvun alkupuolen suurelle risteilijän rungolle rakennettu taistelulaivan tavoin aseistettu sota-alus. Ne olivat vastasivat pituudeltaan ja aseistukseltaan taistelulaivaa, mutta suuremman nopeuden saavuttamiseksi niiden panssarointia oli kevennetty ja risteilijöiden tavoin niissä oli hyvin kapea ja soukka runko, jolloin aluksen märkäpinta jäi taistelulaivaa pienemmäksi. Ne oli tarkoitettu tuhoamaan vihollisen risteilijöitä sekä suorittamaan perinteisiä risteilijöiden tehtäviä eli tiedustelua, partiointia ja vihollisen kauppamerenkulun häirintää avomerellä. Tulivoimansa ja nopeutensa ansiosta taisteluristelijöiden katsottiin kykenevän helposti upottamaan kohtaamansa vihollisalukset taistelulaivoja lukuun ottamatta. Niiden tuli taistelulaivoja kohdatessaan paeta suuremman nopeutensa turvin ja ohjata omat taistelulaivat paikalle.
Historia.
Ensimmäiset taisteluristeilijät otti käyttöön Britannian kuninkaallinen laivasto. Sama Jackie Fisherin komitea, joka suunnitteli mullistavan "HMS Dreadnoughtin", suunnitteli myös uuden risteilijän. Aluksissa oli 12 tuuman tykit risteilijöiden 9,2-tuumaisten sijaan. Ensimmäiset Invincible-luokan alukset valmistuivat 1908. Panssarointia niissä oli 6–7" siinä missä taistelulaivalla 11–12 tuumaa. Alusten nopeus oli 26 solmua taistelulaivan 20–21 solmun sijaan ja aseistus oli samaa kaliiperia. Kuninkaallinen laivasto kohdisti taisteluristeilijöihinsä suuria odotuksia, minkä seurauksena risteilijälaivaston modernisointia laiminlyötiin.
Saksan keisarikunnan laivasto alkoi pian rakentaa vastaavia aluksia. Ensimmäinen oli 1911 vesille laskettu "SMS Von der Tann", joka oli huomattavasti hitaampi ja paremmin panssaroitu kuin kuninkaallisen laivaston alukset. Saksan laivasto kuitenkin uudisti myös ristelijöitään. Tästä syystä Saksa oli jonkin aikaa niskan päällä ns. risteilijäsodassa, jota käytiin valtamerillä ensimmäisen maailmansodan alkuvaiheessa. Ensimmäisessä maailmansodassa taisteluristeilijä osoittautui vanhentuneeksi konseptiksi, joten sen jälkeen päähuomio keskittyi lentotukialuksiin ja nopeisiin taistelulaivoihin.
Uusklassimi (musiikki)

Uusklassinen musiikki eli neoklassinen musiikki on 1900-luvun alussa syntynyt länsimaisen taidemusiikin tyylisuunta, jonka perustajana pidetään Igor Stravinskia. Uusklassisessa musiikissa pyrittiin eroon 1800-luvun saksalaisesta romantiikasta, erityisesti Wagnerin vaikutuksesta, ja haettiin vaikutteita klassismin ja erityisesti barokin musiikista. Stravinski kuvasi suhdettaan wagnerilaiseen romantiikkaan toteamalla: ”Emme pääse mihinkään siitä, että wagnerilainen draama on pelkkää pöyhkeilyä.” Uusklassiselle musiikille tyypillistä on pyrkimys objektiivisuuteen ja asiallisuuteen. Musiikki on usein tanssinomaista, ja siinä on barokkimusiikin innoittama selkeä rytmiikka.
Tunnetuimpia uusklassisia säveltäjiä ovat Igor Stravinski, Paul Hindemith, ranskalainen Les Six-ryhmä ja Benjamin Britten. Suomalaisista säveltäjistä Einar Englund, Yrjö Kilpinen, Einojuhani Rautavaara ja Uuno Klami ovat säveltäneet myös uusklassista musiikkia, Ensio Kosta uusklassisistista viihdemusiikkia.
Puola (moottoritekniikka)

Sytytyspuola on ottomoottorin sytytysjärjestelmän osa, joka yhdessä sytytystulpan ja katkojan kanssa synnyttää kaasuuntuneen polttoaineen sytyttämiseksi tarvittavan kipinän. 
Puola on rakenteltaan kela, jonka käämissä on kaksi osaa: pienjännitekäämi (ensiö) ja suurjännitekäämi (toisio), jotka on käämitty rautasydämen päälle - eli puola vastaa toimintaperiaatteeltaan kuristinta tai muuntajaa. Toiminnassa pienjännitekäämin kautta johdetaan aluksi sähkövirta akusta katkojan kärkien läpi, mikä synnyttää puolan rautasydämeen magneettikentän. Kipinän synnyttämiseksi virta äkillisesti katkaistaan – joko avaamalla mekaanisen katkojan kärjet – tai nykyisin yleensä puolijohdekomponenttien avulla toteutetulla kärjettömällä katkojalla. Tällöin magneettikentän äkillinen purkautuminen indusoi toisiokäämiin korkeajännitteen, joka purkautuu kipinänä sytytystulpan kärkien kautta.
Giovanni Battista Tiepolo

Giovanni Battista Tiepolo tunnettiin myös nimellä Gianbattista tai Giambattista Tiepolo (5. maaliskuuta 1696 Venetsia – 27. maaliskuuta 1770 Madrid) oli Venetsian koulukuntaan kuulunut taidemaalari, joka kuului rokokooajan merkittävimpiin.
Tiepolo oli Gregorio Lazzarinin oppilas, mutta hänen merkittävimmät vaikuttajansa olivat kuitenkin Sebastiano Ricci, Federico Bencovich ja Giovanni Battista Piazzetta. Vaikutteet näkyvät hänen nuoruudentöidensä voimakkaissa valohämyissä. Ensimmäisen suuren työnsä "Iisakin uhraus" Tiepolo sai valmiiksi 19-vuotiaana. Vuonna 1717 hän jätti Lazzarinin työhuoneen ja hänet otettiin Fraglian maalarikiltaan.
Tiepolo kohosi kuuluisuuteen freskoillaan. Niistä ensimmäiset olivat Venetsian Palazzon Sandin seinämaalaukset noin vuonna 1725. Sen jälkeen hän toteutti sarjan kirkollisia freskoja Udinen arkkihiippakuntaan. Näissä ilmenevät hänen tyylipiirteensä: värien puhtaus, valoisuus, voimakkaat perspektiivit, teatraalisuus ja hienostuneet henkilöhahmot. 
Suurimman maineensa Tiepolo saavutti Würzburgin linnan freskoilla, jotka hän teki yhdessä poikiensa Domenicon ja Lorenzon avustuksella. Freskoja on piispanpalatsin keisarinsalissa ja portaikossa. Portaikon freskon pinta-ala on peräti 677 m². Se on teatraalisen illusionismin huippusaavutus. 
Tiepolo palasi Venetsiaan vuonna 1753, jossa hänet nimitettiin vuonna 1756 Venetsian maalaus- ja kuvanveistoakatemian ensimmäiseksi johtajaksi. Vuonna 1762 hän hyväksyi Espanjan kuninkaan kutsun maalata freskosarja Madridin kuninkaalliseen palatsiin. 
Tiepolon tuotantoon kuuluu myös piirroksia. Niiden joukossa on karikatyyrejä ja croquis-luonnoksia. Hänen tuotannossaan on myös grafiikkaa: hän teki 36 tunnettua etsausta, jotka esittävät mielikuvituksellisia ja runollisia tapahtumia. 
Tiepolon vanhin poika Domenico Tiepolo (1727–1804) oli isänsä oppilas ja työtoveri.
Suomessa.
Giovanni Battista Tiepolon, samoin kuin Giovanni Domenico Tiepolon teoksia oli esillä Sinebrychoffin taidemuseossa 17.9.2020 – 10.1.2021. Näyttelyssä otsikolla "Tiepolo – Venetsia Pohjolassa" esitellään Tiepolojen taidetta laajasti Suomessa ensimmäistä kertaa. Näyttelyssä on maalauksia ja luonnoksia, sekä laaja valikoima piirroksia. 
Sinebrychoffin taidemuseon kokoelmaan kuuluu Giovanni Battista Tiepolon varhainen teos "Sabiinitarten ryöstö" (noin 1718). Kyseessä on öljyväriluonnos, joka valmistelee samasta aiheesta tehtyä maalausta, joka on Pietarin Eremitaašissa. 
Sinebrychoffin taidemuseon näyttely esittelee Tiepolo-maalausten omistajahistoriaa koskevat uudet tutkimustulokset. Tutkimustyön kuluessa on löytynyt merkittäviä arkistolähteitä, jotka täydentävät kuvaa kummankin teoksen vaiheista.
Giovanni Domenico Tiepolo

Giovanni Domenico Tiepolo (30. elokuuta 1727 Venetsia – 3. maaliskuuta 1804 Venetsia) oli venetsialainen rokokootaidemaalari. Hän oli Giovanni Battista Tiepolon poika.
Domenico opiskeli isänsä johdolla ja oli jo 13-vuotiaana tämän tärkein avustaja. 20-vuotiaana hän teki jo myös omia töitä. Isänsä apuna Domenico oli tekemässä Würzburgin linnan, Vicenzassa "Villa Valmaranan" ja Madridissa Kaarle III:n palatsin freskoja.
Domenicon oma maalaustyyli kehittyi isän kuoltua vuonna 1770. Hänen maalauksensa alkoivat ottaa realistisempia muotoja, vaikka isän koristeellinen vaikutus säilyi. Domenico maalasi myös enemmän maallisia hahmoja, kun hänen isänsä oli tunnettu uskonnollisista ja mytologisista aiheistaan. Hän mm. maalasi 104 piirrosta "punchinella" hahmosta (eräänlainen klovni).
Suomessa.
Muutamia Domenico Tiepolon teoksia on Suomessa Sinebrychoffin taidemuseon kokoelmissa.
Yksi näistä on nimeltään "Kreikkalaiset tunkeutuvat Troijaan". Sen taidemuseo hankki vuonna 1996 tuntemattoman tekijän teoksena vain 10 000 markan hintaan (nykyrahassa vajaat 2 400 euroa). Teoksen todellinen arvo paljastui vasta myöhemmin. Kyseessä olikin Dominico Tiepolon "Troijan hevonen" -sarjan puuttuva kolmas osa, joka oli ollut kadoksissa vuosikymmeniä. 
Teossarjan kaikki osat oli nähty yhdessä viimeksi 1800-luvun alussa Pietarissa. Sarjan kolmannen osan oli sittemmin ominut Stalin, joka 1920-luvulla pani sen myyntiin paikatakseen lähetystönsä taloutta. Taulun osti Pariisissa taidekauppias Mario D'Atri. Taulu oli esillä vuonna 1938 Chicagossa, ja sen jälkeen teos joutui kadoksiin. Toisen maailmansodan aikana taulu oli kulkeutunut maasta toiseen ja oli jonkin aikaa muun muassa Venäjällä. MOT-ohjelman mukaan D'Atri on saattanut myydä taulunsa natseille, joilta sen ovat kenties varastaneet Berliinin miehittäneet neuvostojoukot myydäkseen sen eteenpäin. Vuonna 1948 taulu oli berliiniläisen taidekauppiaan Herbert Ulrichin hallussa, kun suomalainen diplomaatti ja keinottelija, lähetystöneuvos Tauno Sutinen, osti sen bulvaanin avulla. Tässä vaiheessa kukaan ei enää tiennyt, kenen maalaamasta taulusta oli kyse. Sutinen toi taulun Suomeen. Sutisen kuoltua taulu löytyi vainajan vuoteen alta. Kuolinpesä myi taulun taidekauppiaalle. Wenzel Hagelstam maksoi taulusta 8 000 markkaa. Sinebrychoffin museo osti taulun Hagelstamin huutokaupasta noin 10 000 markan (ehkä jopa 17 000 markan) hinnalla ja liitti sen inventaarioluetteloonsa taulun hämärästä taustasta piittaamatta. 
Teoksen rahallinen arvo nykyään lienee satakertainen verrattuna summaan, jonka museo siitä maksoi. Kolmiosaisen teossarjan muut osat kuuluvat National Galleryn kokoelmiin. Sarjan kaikki kolme osaa saatettiin yhteen ensimmäistä kertaa noin 200 vuoteen Sinebrychoffin taidemuseossa vuonna 2020.
Wiesin pyhiinvaelluskirkko

Wiesin pyhiinvaelluskirkko Saksassa on soikeanmuotoinen rokokookirkko, jonka on suunnitellut 1740-luvulla arkkitehti Dominikus Zimmermann. Kirkko sijaitsee Steingadenin kunnassa, Baijerissa, aivan Alppien juurella. Kirkon suunnittelija Zimmermann vietti viimeiset 11 vuotta elämästään läheisessä asumuksessa.
Vuonna 1738 puisen vapahtajapatsaan tulkittiin kyynelehtivän. Tätä pidettiin ihmeenä, minkä seurauksena patsaasta tuli pyhiinvaelluskohde. Vuonna 1740 rakennettiin pieni kappeli patsasta suojaamaan. Pian kuitenkin huomattiin, että rakennus oli aivan liian pieni pyhiinvaeltajille, joten Steingadenin luostari päätti määrätä rakennettavaksi erillisen pyhäkön.
Kirkko rakennettiin vuosien 1745 ja 1754 välisenä aikana. Kirkko siirrettiin maalliseen omistukseen 1800-luvun alussa. Paikallisten maanviljelijöiden protestit pelastivat rakennuksen myymiseltä ja purkamiselta.
Vuonna 1983 Wiesin pyhiinvaelluskirkko otettiin Unescon maailmanperintöluetteloon.
Harry Leland

Harry Leland on Marvel-yhtiön sarjakuvahahmo ja Ryhmä-X:n vastustaja. Hän on mutantti ja hänen supervoimansa on lisätä elävän olennon tai minkä tahansa aineen massaa. Leland on Helvetintulen Klubin johtajia, koodinimeltään Musta Lähetti. Siviilissä hän on asianajaja.
Historia.
Leland tavattiin ensimmäisen kerran, kun Ryhmä-X hyökkäsi Helvetintulen klubin New Yorkin päämajaan. Leland muutti Wolverinen tuhansia kiloja painavaksi ja tämän seurauksena hän putosi lattian läpi viemäreihin. Leland luuli, että Wolverine oli kuollut, mutta hän palasikin ja hyökkäsi Lelandin kimppuun. Wolverinen loikatessa Lelandin päälle, Leland muutti epätoivoisena Wolverinen painoa ja hänen kyntensä upposivat Lelandiin. Hän kuitenkin selviytyi tästä.
Myöhemmin Leland taisteli muiden klubin jäsenten kanssa Ryhmä-X:ää vastaan New Yorkin Central Parkissa. Leland käytti voimaansa upottaakseen Kolossin maan alle. Kun Nimrod hyökkäsi mutanttien kimppun, Ryhmä-X ja Helvetintulen Klubi yhdistivät voimaansa sitä vastaan. 
Leland lisäsi Nimrodin massaa siirtääkseen sitä lähemmäksi maata ja haavoittuvammaksi iskuille. Ylipainonsa ja huonon kuntonsa johdosta, tämä aiheutti Lelandille sydänkohtauksen. Stormin vaatimuksesta Leland vielä nosti taivaalla leijuvan Sebastian Shawin massaan, minkä johdosta hän törmäsi Nimrodiin painaen sen maahan. Tämän jälkeen Leland kuoli.
Tämä ei kuitenkaan ollut viimeinen kerta kun hänet nähtiin. Supervihollinen Black Talon herätti Lelandin ruumiin henkiin useiden muiden kuolleiden mutanttien tavoin ja teki niistä zombeja. Hänen motiivejaan tähän ei kuitenkaan kerrottu. Hulktaren voitettua Talonin, Leland haudattiin uudestaan. Varmuuden vuoksi hänen suunsa täytettiin suolalla ja hänen huulensa neulottiin yhteen.
Dominikus Zimmermann

Dominikus Zimmermann (30. kesäkuuta 1685 – 16. marraskuuta 1766) oli saksalainen rokokooarkkitehti ja arkkitehti Johann Baptist Zimmermannin veli. Heidän kuuluisimmat työt lienevät Steinhausenin ja Wiesin pyhiinvaelluskirkot.
Zimmermann kuului stukkotaiteilijoiden wessobrunnerilaiseen kouluun. Hän aloitti työnsä rappaajana ja eteni sitten rakennusmestariksi. Hän asui Landsberg am Lechissa, jonka pormestarina toimi vuodet 1748–1753. Zimmermann kuoli 1766 lähellä Wiesin pyhiinvaelluskirkkoa.
Paul Ince

Paul Emerson Carlyle Ince (s. 21. lokakuuta 1967) on englantilainen jalkapallovalmentaja ja entinen keskikenttäpelaaja. Helmikuusta 2013 lähtien hän toimi vajaan vuoden ajan Blackpool FC:n päävalmentajana.
Ura pelaajana.
Ince aloitti jalkapallouransa vuonna 1985 West Ham Unitedin riveissä. 18-vuotias nuorukainen jätti koulunkäynnin keskittyen täysin jalkapalloiluun. Ince edusti West Hamia neljän kauden ajan nousten suurseurojen tietoisuuteen. 1989 Manchester United hankki Incen riveihinsä. ManUssa Ince viihtyi kaikkiaan kuuden kauden ajan edustaen punapaitoja 207 liigaottelussa. 
1995 Ince siirtyi Internazionaleen kokeillen siipiään ulkomailla. Pesti Nerazzurrissa jäi kahteen kauteen, joiden aikana Ince edusti seuraa kaikkiaan 54 liigaottelussa. Palattuaan 1997 takaisin Englantiin Ince liittyi Liverpool FC:n organisaatioon. Jätettyään Poolin 1999 Ince jatkoi uraansa englantilaisseuroissa ripustaen lopullisesti pelikenkänsä naulakkoon Macclesfield Townin pelaajavalmentajana 2007.
Englannin jalkapallomaajoukkueessa Ince pelasi uransa aikana 53 A-maaottelua tehden niissä kaksi maalia. Hän oli ensimmäinen tummaihoinen maajoukkuekapteeni ja oli mukana EM-kisoissa 1996 ja 2000 sekä MM-kisoissa 1998. 
Ura valmentajana.
Ince aloitti valmennusuransa elokuussa 2006 Swindon Townin pelaajavalmentajana. Pesti seurassa jäi lyhyeksi. Hän pelasi seuran paidassa kolme ottelua, mutta erosi jo syyskuussa koska ei pystynyt pelaamaan enää täysimittaisesti seurassa.
Lokakuussa 2006 Ince siirtyi Macclesfield Townin päävalmentajaksi. Macclesfieldissä Ince teki hienoa työtä onnistuen pelastamaan Englannin kakkosliigassa putoamiskurimukseen juuttuneen seuran putoamiselta. Hänet palkittiin Kakkosliigan kuukauden valmentajaksi joulukuussa 2006.
Kesäkuussa 2007 Ince siirtyi Milton Keynes Donsin päävalmentajaksi. Miltonissa Ince saavutti uransa ensimmäiset suuret voitot luotsaamalla seuran Football League Trophyn finaalivoittoon Grimsby Townista sekä Englannin kakkosliigan mestariksi kaudella 2007–08. 
Milton Keynesissä saavuttamansa menestyksen myötä Ince nimitettiin kesäkuussa 2008 Mark Hughesin seuraajaksi Valioliigaseura Blackburn Roversin päävalmentajaksi. Pesti jäi kuitenkin lyhyeksi ja epäonnistuneeksi, sillä Incen johdolla Rovers voitti vain kolme kauden 17 ensimmäisestä ottelusta. Seurajohdon mitta tuli täyteen ja joulukuun puolivälissä hän sai potkut. 
Heinäkuussa 2009 Ince palasi Milton Keynes Donsin päävalmentajaksi kaksivuotisella sopimuksella. Huhtikuun puolivälissä 2010 hän ilmoitti jättävänsä MK Donsin kauden päätteeksi. Syynä ovat seuran taloudelliset vaikeudet, jotka ovat johtaneet pelaajabudjetin karsimiseen. 
Lokakuussa 2010 Ince allekirjoitti kolmivuotisen sopimuksen Englannin ykkösliigassa pelaavan Notts Countyn kanssa. Peliesitykset Incen alaisuudessa olivat vaatimattomia ja lopulta hän erosi huhtikuussa 2011 seuran hävittyä yhdeksän perättäistä otteluaan.
Franchi SPAS-12

Franchi SPAS-12 (Special Purpose Automatic Shotgun) on italialaisen Franchin valmistama itselataava/pumpputoiminen taisteluhaulikko, joka esiteltiin 1970-luvun loppupuolella.
Franchi SPAS-12 suunniteltiin sotilas- ja poliisikäyttöön, ja sen valmistus käynnistettiin vuoden 1979 lokakuussa. Haulikkoa markkinoitiin tulivoimaisena ja luotettavana, mutta muun muassa suuren painonsa ja monimutkaisen rakenteensa, ja siitä aiheutuvan kalleutensa vuoksi siitä ei koskaan tullut erityisen suosittua viranomaiskäytössä. 
SPAS-12:lla voi valinnaisen pumpputoimisuuden ansiosta ampua myös patruunoita, joilla kaasumäntätoiminen itselataava mekanismi ei toimi; viranomaiskäytössä esimerkiksi kyynelkaasupatruunoita. Perusmallin lisäksi Franchi markkinoi poliisivoimille lyhyempiä versioita, ja etutukkeja, joihin oli asennettu taskulamppu ja laser-tähtäin. 
Kun SPAS-12 esiteltiin Yhdysvalloissa vuonna 1983, sitä markkinoitiin pääasiallisesti metsästys- ja urheilutarkoituksiin. Yhdysvalloissa 1990-luvulla säädetty "rynnäkköaseet" kieltävä laki esti aseen maahantuonnin, ja vuonna 2000 Franchi, menetettyään aseen päämarkkina-alueen, lopetti SPAS-12:n valmistuksen siirtääkseen markkinoinnin uuteen Franchi SPAS-15 -haulikkoonsa.
Malakansalmi

Malakansalmi () on Malakan niemimaan ja Indonesiaan kuuluvan Sumatran saaren välissä oleva salmi. Salmi yhdistää Intian valtamereen kuuluvan Andamaanienmeren ja Tyynenmereen kuuluvat Etelä-Kiinan meren toisiinsa. Salmi on noin 800 kilometriä pitkä ja pinta-alaltaan noin 65 000 neliökilometriä. Malakansalmen eteläosat ovat matalia. Siellä vedensyvyys on keskimäärin noin 30 metriä, kun taas salmen luoteisosissa syvyys on keskimäärin noin 200 metriä. Salmen eteläosissa sijaitsee useita saaria ja hiekkaharjanteita. Malakansalmi on saanut nimensä Malesiassa sijaitsevan Malakan kaupungin mukaan, joka oli 1500–1600-luvuilla tärkeä satamakaupunki. Historian aikana salmea ovat hallinneet niin arabit, portugalilaiset, hollantilaiset kuin britit.
Geologisesti Malakansalmi kuuluu Sundan mannerjalustaan, joka oli noin 2,6 miljoonaa vuotta sitten merenpinnan yläpuolella. Molemmilla puolilla salmea on soita ja maaperä on lietteytynyt. Ilmasto on trooppisen kuuma ja kostea. Talvikuukausina ilmastoon vaikuttaa koillismonsuuni ja kesäkuukausina lounaismonsuuni. Alueen keskimääräinen vuosittainen sademäärä on noin 1900–2600 millimetriä. Vesi virtaa salmessa luoteeseen vuoden ympäri ja veden lämpötila vaihtelee noin välillä 28–31 °C. Salmen itäosassa vesi on pari astetta viileämpää kuin sen länsiosassa. Malakansalmen veden suolapitoisuus on matala, koska useat joet laskevat salmeen.
Malakansalmi on yksi maailman tärkeimmistä merireiteistä, koska se on lyhin merireitti Kiinan ja Intian välillä. Tärkeyteen on myös vaikuttanut kansainvälisen Singaporen kauppakeskuksen sijainti salmen kaakkoispäässä. Salmessa valtamerien matkustaja- ja rahtilaivat purjehtivat pienten arabialais-, kiinalais- ja malaijilaistyyppisten pienten purjealusten seassa. Malakansalmen kautta kulkee yli puolet maailman öljyrahdista ja kolmannes maailmankaupasta. Salmen länsipuolella sijaitsevan Sumatran itärannikon öljyvarantoja on alettu hyödyntää 1900-luvun lopun ja 2000-luvun aikana. Reittiä käyttää vuosittain yli 60 000 alusta. Salmi on kapeimmasta kohdastaan vain 2,8 kilometriä leveä, joten se muodostaa yhden merkittävimmistä meriliikenteen pullonkauloista. Malakansalmi onkin tunnettu merirosvoistaan. Salmessa kulkevia laivoja kohtaan tehdään noin 300–400 hyökkäystä vuosittain.
Lihantarkastus

Lihantarkastus on lain mukaan säädettyä elintarvikevalvontaa. Lihantarkastusta tehdään teurastamoissa. Riistan- ja poronlihan tarkastuksista on omia säännöksiään. Kaikki myytäväksi tarkoitettu liha on tarkastettava. Tarkastaminen alkaa EU-säännösten mukaisesti tarkastamalla teuraaksi tarkoitettu eläin jo elävänä. Sairaiden eläinten teurastaminen ei ole sallittua. Suomessa ei ole enää niin sanottua sairasteurastusta. Lihantarkastusta tekevät teurastamoilla valtion palveluksessa olevat lihantarkastuseläinlääkärit avustajineen. Eri eläinlajit tutkitaan ohjeiden mukaisesti ja tarvittaessa otetaan näytteitä tarkempia tutkimuksia varten. Sioista otetaan trikiininäytteet. Kaikki kauppoihin päätyvä liha on siis tarkastettua. Tarkastuspakko ei koske suoramyyntiä, jos lihaa ostetaan suoraan tuottajalta eikä toimintaan liity säännöllistä liiketoimintaa. Tarkastuspakko koskee siis pieniäkin tilateurastamoita. 
Lihantarkastus on ennen kaikkea aistinvaraista: miltä ruho ja sisäelimet näyttävät, miltä ne tuntuvat. Epäilyttävistä ruhoista otetaan näytteitä, joista ensimmäisenä tutkitaan haju keittämällä lihaa. Yleensä epäilyttävistä ruhoista otetaan näytteet myös bakteriologisia tutkimuksia varten ja niiden valmistuminen kestää pari vuorokautta. Tarkastettava ruho on karanteenissa tutkimusten aikana. 
Uutena asiana lihantarkastuksessa on BSE (hullun lehmän tauti), joka omien sääntöjensä mukaisesti tutkitaan tietyn ikäisten nautojen aivonäytteestä. Lampailla on vastaava tutkimus. 
Lihantarkastus on ollut pitkään periaatteessa samanlaista, jos liha näyttää, haisee tai maistuu pahalta, sitä ei käytetä ravinnoksi. Jo Mooseksen kirjoissa on eräänlaisia lihantarkastusohjeita. Niin kauan kuin Suomessa ja muissa maissa teurastuttaminen tapahtui pienissä yrityksissä eikä eläimiä kuljetettu pitkiä matkoja, teuraseläimissä saattoi olla yksittäisiä vikoja mutta ne eivät yleensä aiheuttaneet laajoja sairastumia. Nykyisin kun teuraseläimiä kasvatetaan suurissa yksiköissä, kuljetetaan pitkiä matkoja teurastamoihin, lihaa pakataan ja säilötään, lihantarkastuksen ongelmat ovat toisenlaisia kuin aikaisemmin. Teurastamot ja tuottajajärjestöt käyttävät eläinten kasvatuksessa ja kuljetuksessa paljon erilaisia neuvontapalveluja, joiden ansiosta lihaa pystytään tuottamaan suurissakin yksiköissä turvallisesti. Tarttuvat eläintaudit ovat suurin uhka nykypäivänä kun ihmiset matkustavat paljon ja elintarvikkeitakin tuodaan ja viedään maasta toiseen.
FN Five-seveN

FN Five-SeveN (myös FN 5-7) on belgialaisen asevalmistaja Fabrique Nationale de Herstalin valmistama itselataava pistooli.
Yleistietoa.
FN Herstal suunnitteli Five-seveNin yhdessä FN P90 -konepistoolin kanssa. Niiden käyttämä 5,7 × 28 millimetrin patruuna kehitettiin erityisesti läpäisemään luodinkestävät liivit. Patruunan luoti kykenee läpäisemään kevlar-liivit 300 metrin päästä ja sotilaskypärän 240 metrin päästä. Five-seveNin etuja ovat tulivoimaisuuden ohella tarkkuus, pieni rekyyli, poikkeuksellisen suuri lähtönopeus, kevyt paino ja poikkeuksellisen suuri 20 ammuksen lipas, jotka tekevät pistoolista hyvin luotettavan aseen. 
Vaikka jotkin erikoisjoukot, esimerkiksi Ranskan GIGN ja poliisin SWAT-yksiköt eri maissa käyttävätkin Five-seveNiä, pistooli ei ole ainakaan tällä hetkellä yleisesti suosittu ase.
Amiko Kobayashi

Amiko Kobayashi on kuvitteellinen henkilö Marvel Comicsin sarjakuvissa.
Historia.
Kun Japani joutui suurten lohikäärmeiden hyökkäysten kohteeksi, Ryhmä-X ja japanilainen sankari, Aurinkotuli, yrittivät tuhota ne. Taistelun aikana useat asunnot kuitenkin tuhoutuivat ja niistä useat olivat viattomien siviileiden. Yhdessä niistä asui Amiko äitinsä kanssa. Kun asunto tuhoutui, hänen äitinsä kuoli, mutta Amiko onnistui selviytymään ja Wolverine löysi hänet. Wolverine lupasi pitää huolta tästä pienestä tytöstä, mutta eläessään vaarallsita elämää, hän uskoi ettei sopisi isäksi Amikolle. Hän sitten antoi Amikon adoptoitavaksi, mutta tämä joutui huonoon perheeseen.
Kun Logan vuosia myöhemmin halusi käydä katsomassa Amikoa, hän ei saanut soittoaan perille ja päätti tutkia asiaa. Hän joutui surukseen huomaamaan millaiseen perheeseen Amiko oli joutunut ja vei tytön hyvän ystävänsä Yukion luokse.
Vaikka Yukio ei aluksi pitänyt ajatuksesta, hän otti Amikon huostaansa ja heistä tuli hyviä ystäviä vuosien aikana. Pelätessään Amikon joutuvan vaaraan, Wolverine pyysi Hopeasamuraita katsomaan hänen peräänsä. Hän teki tätä työtä hyvin, mutta joskus Amiko joutui Wolverinen vihollisten hyökkäysten kohteeksi. Kun Ase-X -organisaatio palasi toimintaan, Sapelihammas kaappasi Amikon ja melkein tappoi hänet Ase-X:n käskyjen vastaisesti. Ase-X kuitenkin paransi Amikon ja pyysi tätä anteeksi Loganilta.
Hiljattain Amiko sai tietää äitinsä kuuluneen Shosei-sotureiden sukuun ja viettää nyt aikaansa heidän seurassaan harjoitellen taistelulajeja tehdäkseen Loganin ylpeäksi itsestään.
Hastings Banda

Hastings Kamuzu Banda (15. tammikuuta 1898 – 25. marraskuuta 1997) oli Malawin ensimmäinen presidentti vuosina 1966–1994. Hän ei ole sukua Malawin neljännelle presidentille Joyce Bandalle.
Banda syntyi lähellä Kasungua Njassamaassa. Hänen syntymäpäivästään ei ole täyttä varmuutta, sillä sitä ei virallisesti kirjattu mihinkään. Joissakin elämäkertakirjoituksissa ilmoitetaan syntymäpäiväksi 14. toukokuuta 1906. Hänen kuolintodistuksensa kuitenkin kertoo presidentin olleen 99-vuotias, ja joidenkin lähteiden perusteella hän oli syntynyt 1896, jolloin hän olisi elänyt yli 100-vuotiaaksi. Vuodelta 1963 peräisin olevassa suomalaisessa lähteessä käytetty syntymävuosi on 1902.
Jonkin aikaa toimistotöissä Johannesburgissa työskenneltyään Banda pääsi vuonna 1925 Yhdysvaltoihin. Hän valmistui high schoolista 1928 ja jatkoi opintojaan aluksi Indianan yliopistossa ja sitten Chicagon yliopistossa, jossa hänen pääaineenaan oli historia. Banda valmistui lääketieteen tohtoriksi Nashvillen yliopistosta Tennesseessä 1937 ja opiskeli vielä Edinburghin yliopistossa. Hän toimi vuosien ajan yleislääkärinä Englannissa ja Skotlannissa.
Poliittinen ura.
Banda vastusti Keski-Afrikan liittovaltiota, johon Njassamaakin tuohon aikaan kuului. Toimiessaan lääkärinä Lontoossa 1943–1945 hän tutustui Kwame Nkrumahiin ja muihin afrikkalaisiin vapaustaistelijoihin muttei omaksunut heidän vasemmistolaisuuttaan. Banda palasi kotimaahansa 1958 tavoitteenaan johtaa maa itsenäisyyteen neuvotteluteitse. Malawi-puolue perustettiin hänen ollessa vankeudessa vuonna 1959. Lopulta vuonna 1963 Britannia salli Njassamaan itsenäistymisen ja Bandasta tuli maan ensimmäinen pääministeri 1. helmikuuta 1963.
Njassamaa itsenäistyi 6. heinäkuuta 1964 Malawina, ja Banda nimitettiin sen ensimmäiseksi presidentiksi virallisesti 6. heinäkuuta 1966. Malawin kongressipuolue (MCP) julistettiin ainoaksi lailliseksi puolueeksi. Vuonna 1971 Bandasta tuli elinikäinen presidentti. Hänen virallinen arvonimensä oli "His Excellency the Life President of the Republic of Malaŵi, Ngwazi Dr Hastings Kamuzu Banda". Arvonimi "Ngwazi" merkitsee chichewan kielellä "suurta leijonaa".
Banda hallitsi Malawia kovaotteisesti ja tukahdutti opposition ilmaukset. Bandan hallinto oli myös afrikkalaisella mittapuulla autoritäärinen. Elokuvia, radiota ja lehdistöä valvottiin tarkasti, ja Bandaa vastaan puhuminen oli kiellettyä. Kaikkien täysi-ikäisten kansalaisten tuli olla kongressipuolueen jäseniä. Asukkaiden ja jopa turistien pukeutumista säädeltiin. Leveälahkeisia housuja käyttäviä pitkätukkaisia miehiä ei päästetty maahan. 
Banda kuitenkin kannatti naisten oikeuksia. Hänen hallituksensa aikana Malawin infrastruktuuri koheni: rakennettiin useita uusia teitä, lentoasemia, sairaaloita ja kouluja. Vuonna 1981 perustettiin Eton Collegen inspiroima Kamuzu-akatemia, joka on yhä toiminnassa. Banda piti diplomaattisia siteitä Etelä-Afrikkaan myös apartheid-politiikan aikana. 
Malawista tehtiin myöhemmin monipuoluedemokratia ja ensimmäisissä presidentinvaaleissa vuonna 1994 vanha ja sairas presidentti Banda hävisi Bakili Muluzille. Banda kuoli sairaalassa Johannesburgissa 25.11.1997.
Rauman Poikasoittokunta

Rauman Poikasoittokunta (lyhenne RPS) on perinteikäs Raumalla toimiva puhallinmusiikkia soittava orkesteri, jonka perusti vuonna 1949 Pentti "Pepe" Jalonen. Poikasoittokuntaan kuuluu nimestä huolimatta sekä tyttöjä että poikia. Tyttöjen määrä on nykyään jopa suurempi kuin poikien. Poikasoittokunta on jaettu neljään eritasoiseen kokoonpanoon: A-orkesteriin (noin 60 soittajaa), B-orkesteriin, C-orkesteriin, sekä D-orkesteriin eli puhallinorkesterikouluun. A-orkesteria johtaa Anne Lehtomäki-Koskinen, B-orkesteria Reijo "Takku" Ylinen ja C- ja D-orkestereita Timo Katila. 
Matkat.
Poikasoittokunta on kautta aikojen tehnyt useita matkoja toisiin valtioihin. Ensimmäinen matka tehtiin jo vuonna 1953, kun 32 poikaa matkasi Pentti Jalosen johdolla Norjan Gjøvikiin. Tämän jälkeen on seurannut useita matkoja kauaskin, kuten Floridaan. Viimeisimpiä matkoja ovat kilpailumatkat vuonna 2006 Sveitsiin Interlakeniin, 2008 Itävaltaan Wieniin ja 2010 Italiaan Gardajärvelle sekä konserttimatkat 2011 Kreikkaan Kreetalle, 2013 Yhdysvaltoihin Atlantaan ja 2014 jälleen Kreetalle sekä keväällä 2016 Berliiniin Saksaan. Viimeisin matka on tehty 2019 Kreetalle.
Univormut.
Poikasoittokunta on tunnettu sinisestä esiintymisasustaan, univormusta. Ensimmäiset univormunsa orkesteri sai jo vuonna 1950, kun osuuskauppa lahjoitti Poikasoittokunnalle samettia esiintymisasun tekoon. Univormuun kuuluu valkoinen kauluspaita, tumma kravatti ja sininen takki. Pojilla asuun kuuluu myös siniset housut ja mustat kengät sekä tytöillä valkoinen hame, valkoiset sukat ja valkoiset kengät. Vappumarssissa asuun kuuluu myös sininen päähine, suikka, ja valkoiset hanskat. Takin rintataskun päälle kiinnitetään musiikkiopistossa suoritetuista tutkinnoista kertovat tähdet ja kaulukseen 5- ja 10-vuotismerkit. Äänenjohtajilla on asuissaan valkeat äänenjohtajan nauhat.
Tuki ry.
Rauman Poikasoittokunta toimii Rauman musiikkiopiston alaisuudessa, mutta itse toiminnasta vastaa tukiyhdistys. Ilman tukiyhdistystä ei soittokunnan toiminta olisi mahdollista. Se järjestää muun muassa leirejä ja matkoja, hankkii soittimia ja nuotistoa, maksaa teostomaksuja, vakuutuksia, palkkoja, järjestää konsertteja ja tukee kaikin tavoin orkesterin toimintaa. Yhdistyksen tärkeänä tehtävänä on myös turvata soittokunnan toiminnan jatkuminen tulevinakin vuosikymmeninä. Se kerää varoja toimintaan sekä talkoin että avustuksin. Vuonna 2014 Tuki ry:n puheenjohtajana toimii Hannu Ollila.
Reinin–Mainin–Tonavan kanava

Reinin–Mainin–Tonavan kanava eli Mainin–Tonavan kanava () on Saksan Baijerissa sijaitseva, vuonna 1992 valmistunut kanavareitti, joka ulottuu Mainzin kaupungista Itävallan rajalle saakka. Se yhdistää Reinin ja Tonavan joet. 
Kokonaisuudessaan kanavareitti on noin 677 kilometriä pitkä, josta Bambergista Kehlheimiin ulottuva Main–Tonava-kanavaosuus on noin 171 kilometriä.
Merkitys.
Kanava mahdollistaa kulkemisen vesiteitse Pohjanmereltä aina Mustallemerelle. Euroopan itä-länsisuunnassa kulkevan vesireitin tuloväylät sijaitsevat Rotterdamissa, Alankomaissa ja Constanțassa, Romaniassa.
Lähteet.
Šumen

Šumen (, () on kaupunki Pohjois-Bulgariassa. Se on Šumenin alueen pääkaupunki. Vuosina 1950–1965 sen nimi oli Kolarovgrad Vasil Kolarovin mukaan. Kaupungin asukasluku on 93 649 (2011).
Šumen sijaitsee 80 kilometriä länteen Varnasta vuoristoisella alueella. Tunnetuin maamerkki on Šumenin linnoitus.
Reinin–Marnen kanava

Reinin–Marnen kanava () on Ranskassa sijaitseva, vuonna 1855 valmistunut kanava. Se yhdistää Marnen ja Reinin, ja ulottuu Châlons-en-Champagnen kaupungin itäpuolelta Strasbourgin kaupunkiin saakka. Kanava on pituudeltaan noin 315 kilometriä.
Steve Harper

Stephen Alan Harper (s. 14. maaliskuuta 1975 Easington, Englanti) on englantilainen jalkapallomaalivahti, joka edustaa Englannin Valioliigassa pelaavaa Newcastle Unitedia.
Pelaajaura.
Harper siirtyi Newcastleen alasarjaseura Seaham Red Starista kesällä 1993. Hän pelasi ensimmäisinä vuosinaan lähinnä lainasopimuksella alemmilla sarjatasoilla Bradfordissa, Gatesheadissa, Stockport Countyssa, Hartlepool Unitedissa ja Huddersfield Townissa. Ensimmäisen ottelun Newcastlen edustusjoukkueessa Harper pelasi marraskuussa 1998.
Harper oli pitkään Newcastlen varamaalivahti. Hänen tullessaan seuraan ykkösmaalivahti oli Pavel Srníček, ja myöhemmin Shaka Hislop ja erityisesti 1997 Newcastleen siirtynyt Shay Given olivat Harperin edellä. Kauden 1999–2000 Harper aloitti ykkösmaalivahtina, mutta sen jälkeen Given valtasi paikan itselleen ja Harper pelasi vain seitsemän liigaottelua seuraavan kuuden kauden aikana. Kaudella 2006–2007 hän sai taas peliaikaa Givenin loukkaannuttua ja pääsi pelaamaan säännöllisesti myös seuraavalla kaudella. Kaudella 2008–2009 Harperista tuli vihdoin Newcastlen ehdoton ykkösmaalivahti, kun Given siirtyi Manchester Cityyn helmikuussa 2009.
Hackney

Hackney on brittiläinen lämminverinen hevosrotu, joka tunnetaan ennen muuta hyvänä vaunuhevosena. Rotu kehitettiin 1700–1800-luvulla, ja rotuyhdistys "Hackney Horse Society" on pitänyt sen kantakirjaa vuodesta 1833. Hackneyt polveutuvat sittemmin sukupuuttoon kuolleista norfolkinravureista. Hackneyt on jalostettu nimenomaan ajohevosiksi ja tunnetaan sitkeydestään ja kyvystään ravata kovaa vauhtia pitkiä matkoja.
Rodun nimi tulee Lontoon samannimisestä kaupunginosasta. Pienellä alkukirjaimella kirjoitettuna englanninkielinen "hackney" viittaa myös yleisesti tavallisiin ratsu- ja ajohevosiin.
Hackneytä kasvatetaan saman rodun sisällä sekä hevos- että ponikokoisena: hackneyponi on säkäkorkeudeltaan korkeintaan 142 cm, hackney 142–168 cm. Hackneyt ovat lähinnä mustia, ruunikoita tai rautiaita. Hyväksytyt väritykset ovat yksivärisiä, mutta valkoisia merkkejä (kohtuullinen sabinokirjavuus) suvaitaan. Hackneyllä on kaunis, joskus hieman kyömy pää, kapea ja siro turpa, suuret silmät, pienet korvat, pitkä kaula, tiivis runko, korkealle kiinnittynyt häntä, voimakas takaosa sekä hyvämuotoiset kaviot. Hackneyn liikkeet ovat näyttävät, matkaavoittavat ja vaivattoman oloiset.
Ilari Nummi

Ilari Nummi (s. 6. tammikuuta 1961) on suomalainen elokuva- ja teatteriohjaaja. Nummi valmistui elokuvaohjaajaksi Taideteollisesta korkeakoulusta ja laajensi toimintansa teatteriin jo opiskeluaikanaan. Alkuvuodesta 2007 hänestä tuli Tampereen yliopiston ensimmäinen teatteritaiteen tohtori opinnäytetyöllä "Audiovisuaalinen draama. Metodina vuorovaikutus".
Nummen esikoiselokuva "Kauhun millimetrit" (1992) on myös toistaiseksi jäänyt hänen ainoaksi pitkäksi elokuvakseen. Se on harvinaislaatuinen suomalainen kauhuelokuva nuoresta naisesta, jonka ympärillä tapahtuu outoja asioita. Elokuvan käsikirjoitti Nummen veli Markus Nummi. 
Ilari Nummi on runoilija Lassi Nummen poika.
Analyytikko

Analyytikko on talouden alan ammatti. Analyytikon työhön kuuluu talouden ilmiöiden ja yritysten seuraamista sekä niiden tulevaisuudennäkymien ennustamista. Analyytikko muun muassa pohtii eri tekijöiden vaikutuksia yritysten pörssikursseihin, ja tekee analyysiensä perusteella osto- ja myyntisuosituksia eri yrityksistä. 
Analyytikkoja työskentelee muun muassa pankeissa ja pankkiiriliikkeissä. Tyypillisesti analyytikolla on akateeminen korkeakoulututkinto kauppatieteiden alalta (esimerkiksi kauppatieteiden maisteri). 
Analyytikon vaihtoehtoisia ammattinimikkeitä ovat muun muassa valuuttastrategi, korkoanalyytikko, sijoitusanalyytikko ja toimiala-analyytikko.
Galina Ustvolskaja

Galina Ivanovna Ustvolskaja (, 17. kesäkuuta 1919 Pietari – 22. joulukuuta 2006 Pietari) oli venäläinen taidemusiikin säveltäjä.
Ustvolskaja syntyi Pietarissa. Hän opiskeli Pietarin konservatoriossa 1937–1947 ja sai sävellyksenopetusta Dmitri Šostakovitšilta. Šostakovitš oli vakuuttunut siitä, että hänen sävellyksensä tulisivat olemaan menestyksiä. Šostakovitš kosi oppilastaan kahdesti 1950-luvulla, ensimmäisen vaimonsa kuoltua ja toisen avioliittonsa hajottua. Ustvolskaja kuitenkin avioitui itseään parikymmentä vuotta nuoremman oppilaansa Konstantin Bagreninin (ent. Makuhin) kanssa vuonna 1966.
Pitkään Ustvolskajan teoksista esitettiin ainoastaan isänmaallisia lauluja virallisissa tilaisuuksissa. Neuvostoliiton hajoamisen aikaan ainoa hänen yleisesti esitetty teoksensa oli viulusonaatti vuodelta 1952. Nyttemmin hänen teoksiaan on myös levytetty yhä enemmän.
Ustvolskaja oli tyyliltään modernisti. Hänen tuotantoonsa kuuluu mm. viisi sinfoniaa, useita pianosonaatteja ja kamarimusiikkia. 
Ustvolskaja kuoli 87-vuotiaana 22. joulukuuta 2006.
Misa Nirhamo

Misa Nirhamo (s. 1970 tai 1971) on suomalainen näyttelijä ja ohjaaja. Nirhamo näytteli Janne Mäkimaata Yle TV1 -kanavan "Kotikatu"-sarjassa vuosina 1995–2012. Näyttelemisen ohella hän toimi välillä myös sarjan ohjaajana. Nirhamo on esiintynyt nuorena erinäisissä teattereissa kuten helsinkiläisessä Kellariteatterissa. Hän on valmistunut näyttelijäksi vuonna 1995 Tampereen yliopiston teatterityön tutkinto-ohjelmasta eli Nätystä.
"Kotikadun" jälkeen Nirhamo aloitti oikeustieteen opinnot avoimessa yliopistossa. Hän on toiminut laillistettuna kiinteistönvälittäjänä.
Carman (Manitoba)

Carman on 2 880 asukkaan (2006) kaupunki Manitoban provinssin eteläosassa Kanadassa. Se sijaitsee Provincial Highway 3:n varrella, lähellä Winklerin kaupunkia, noin 70 kilometriä lounaaseen Winnipegistä.
Kaupungissa sijaitsee Manitoban yliopiston campusalue sekä useita majoitusliikkeitä, mukaan lukien motelli Oxbow Inn. 
Tunnetuin Carmanista kotoisin oleva henkilö lienee NHL-maalivahti Ed "Eddie the Eagle" Belfour. Myös elokuvanäyttelijä Jack Carson sekä Kanadan purjehdusolympiajoukkueen valmentaja Kelly Hand ovat kotoisin Carmanista.
25. heinäkuuta 2007 Carmanin kaupungissa mitattiin Kanadan kaikkien aikojen korkein lämpötila, 53,0 °C kosteusindeksin kanssa.
Kulttuuri ja urheilu.
Kaupungissa on uudehko curlinghalli sekä 18-reikäinen avoin golfkenttä. Carman järjestää vuosittain taidetapahtumia, joista osa on laajalti tunnettuja. Vuosittain elokuun alussa kaupungissa järjestetään viulunsoiton "Winston Simpson Fiddle Festival". Maalis–huhtikuussa kaupunki toimii "Tempo, Festival of the Arts" -tapahtuman isäntänä. 
Eräs Manitoban vanhimmista kuoroista, 40-jäseninen Sonatrice Singers, on kokoontunut Carmanissa jo yli kolmen vuosikymmenen ajan. Kuoro on voittanut hopeaa ja pronssia Kanadan "Choralfest Canada" -tapahtumassa sekä saanut kunniamainintoja. 
Maatalous.
Laaja maataloussektori käsittää muun muassa Aubin Nurseries -puutarhan, joka jalostaa ja markkinoi pensaita ja puuntaimia. Toinen kasvitarha on Vanderveens Greenhouses, joka markkinoi yksivuotisia kasveja.
VX

VX on erittäin myrkyllinen hermokaasu ja sitä pidetään yhtenä maailman tappavimmista kemiallisista aseista. Se on myrkyllisin ihmiskunnan keksimistä aineista, ja Yhdistyneet kansakunnat on luokitellut VX-kaasun joukkotuhoaseeksi. VX on noin 300 kertaa tehokkaampi myrkky kuin esimerkiksi ensimmäisessä maailmansodassa käytetty fosgeeni (COCl2).
VX-kaasu keksittiin vuonna 1952 Imperial Chemical Industriesin laboratorioissa Isossa-Britanniassa, kun kemisti Ranajit Ghosh löysi uudenlaisen hermokaasun ja nimesi sen O-etyyli-S-2-di-isopropyyliaminoetyylimetyylifosfonotiolaatiksi. Imperial Chemical Industries yritti valmistaa ainetta kaupallisiin tarkoituksiin, kunnes VX osoittautui ihmiselle hengenvaaralliseksi ja yhtiö myi hermokaasun kaavan Yhdistyneen kuningaskunnan armeijan tutkimuslaitokselle Porton Downille vuonna 1954. Vuonna 1956 Yhdistynyt kuningaskunta luokitteli VX-kaasun kemialliseksi aseeksi, ja vuonna 1958 maa myi kaasun kaavan edespäin Yhdysvaltoihin vastineeksi yhdysvaltalaisten toimittamille tiedoille ydinaseiden vaikutuksista. Yhdysvallat aloitti VX:n massatuotannon vuonna 1961, kunnes vuonna 1993 Yhdistyneet kansakunnat julisti VX:n joukkotuhoaseeksi ja kielsi sen valmistuksen. Yhdysvallat ja Venäjä ovat aloittaneet VX-kaasuvarastojensa hävittämisen. Helmikuussa 2017 Kim Jong-unin veli murhattiin todennäköisesti käyttäen VX-kaasua. Raportin mukaan VX-kaasua löytyi murhatun silmistä.